# Selvsagt 5. episode 2022

## Mone Celin Skrede

Velkommen tilbake, kjære lytter! Mone Celin Skrede her.

## Hans Hjellemo

Og Hans Hjellemo her.

## Mone Celin Skrede

I dag skal vi snakke om vårens viktigste kamp for oss funksjonshemmede.

BPA- ordninga er ute på høring, og vi trenger mer enn noen gang at hele funksjonshemmede-bevegelsen engasjerer seg og forteller politikerne hvordan vi vil ha det for å få hverdagen og BPA-ordningen til å gå opp.

Trenger du ei ordning som lar deg være mamma for barna dine, ei ordning som gir deg mulighet til å ta utdanning og komme ut i arbeidslivet? Ei ordning som lar deg være akkurat like mye eller like lite ansvarlig for ditt liv som alle andre? Lytt med videre.

Vi får besøk av kampanjeleder Anneth Nielsen og prosjektleder Martine Eliasson i Uloba. De skal hjelpe oss å finne ut akkurat hva du kan gjøre og hvordan du kan gjøre det for at regjeringen skal få vite om hva du trenger for å leve livet ditt.

Senere skal kollega Simen Kjelsrud reflektere litt rundt identitet. Men først likestillingsnytt med Helge Olav Haneseth Ramstad.

## Helge Olav Haneseth Ramstad

Nå kan du enkelt bidra i høringen som skal sikre funksjonshemmede bedre assistanse.

Regjeringen har fått råd fra BPA-utvalget om hvordan BPA kan bli bedre. De funksjonshemmede i utvalget har laget et eget lovforslag om BPA, og nå kan du vise at du stiller deg bak lovforslaget ved å bli med på et digitalt opprop. Du finner mer informasjon om BPA-oppropet på Ulobas nettside.

Uloba gleder seg til å arrangere festival på den vanlige måten igjen. Det skjer i Oslo 17. og 18. juni. På Independent Living-festivalen kan du høre politisk debatt om Borgerstyrt personlig assistanse, gå i Stolthetsparaden og høre Zawadi og DJ Soulbase på avslutningsfesten. Alle arrangementene er også mulig å delta på digitalt.

Bente Skansgårds Independent Living-fond setter av hundre tusen kroner til funksjonshemmede som er rammet av krigen i Ukraina.

Ulobas generalsekretær Vibeke Marøy Melstrøm sitter i styret for minnefondet, og hun sier at samfunnsbarrierene som vi funksjonshemmede møter, er enda større i en krig, med blant annet utilgjengelige tilfluktsrom og manglende transportmuligheter.

- Vi hører også om funksjonshemmede som blir forlatt på institusjoner, sier Vibeke Marøy Melstrøm.

Bente Skansgårds Independent Living-fond er et fond opprettet for å støtte prosjekter som fremmer funksjonshemmedes mulighet til å leve selvstendig og uavhengig.

Det universelt utformede Lille norske leksikon, turisthytter for alle og synstolking av dataspill – dette er noen av prosjektene som får penger fra regjeringens pott på 14 millioner til universell utforming.

31 prosjekter deler potten.

– Universell utforming øker samfunnets bærekraft og det er viktig for regjeringa at så mange som mulig skal leve så selvstendig og fritt som mulig, sier likestillingsminister Anneth Trettebergstuen i en pressemelding.

Dette var likestillingsnytt. Jeg heter Helge Olav Haneseth Ramstad.

## Mone Celin Skrede

Takk til kollega Helge Olav der altså. Vi skal snakke om det viktigste vi gjør akkurat nå. BPA-ordningen, eller to framlegg til hvordan ordningen skal forvaltes i framtida, er ute på høring. Det høres innvikla ut. To framlegg? Høring? Hvorfor skal vi bry oss om det, Hans?

## Hans Hjellemo

Ja, på vanlig norsk betyr det jo at nå har endelig vi funksjonshemmede en sjanse til å fortelle politikerne hva slags BPA-ordning vi faktisk og praktisk trenger.

For i desember i fjor så kom det jo en offentlig utredning om hvordan BPA ordningen må forvaltes for å bli det den er ment å være, nemlig et verktøy som skal bidra til likestilling av oss funksjonshemmede med assistansebehov.

Og da skal vi selvfølgelig likestilles med resten av samfunnet. Men utvalget som sto bak, de klarte egentlig ikke å bli enige om en felles konklusjon eller innstilling, og det klarte de ikke selv om de hadde jobbet i over to år, så derfor ble det levert to forslag i den offentlige utredningen som nå ligger på helseministerens bord: en fra våre fire funksjonshemmede representanter som fremmet sitt eget forslag og det øvrige utvalget, og forslaget fra våre funksjonshemmede representanter, det kalles også en dissens eller en uenighet. Og der dro de noen konklusjoner, for ellers så hadde det ligget en innstilling på bordet hvor ingen var enige om hvor BPA skulle forvaltes og organiseres, hvem som skulle ha det eller hva slags timetall de skulle få, altså da hadde vi jo på en måte vært på stedet hvil.

## Mone Celin Skrede

Ja, ikke sant? I korte trekk så trenger vi altså en ordning som varer hele livet fra barndom til alderdom, fra vogge til grav.

Vi trenger ordning vi kan bruke på fritiden, i skolen og utdanning, i familieliv og arbeidsliv. Vi trenger ei ordning som ligger i statlig forvaltning, og som derfor gir oss lik rett til BPA, samme hvilken kommune vi bor i. Og en ordning der en får BPA fra første time og ikke bare dersom du trenger flere enn 20 eller 30 timer. Og fremfor alt, så trenger vi at du, kjære lytter, og jeg og alle engasjerer oss nå.

Denne sjansen til å fortelle regjeringen hva slags BPA vi trenger, kommer ikke igjen om to år eller ti år eller tretti år, kanskje. Det skjer akkurat nå!

## Hans Hjellemo

Ja det gjør det, og nettopp derfor så skal vi fortelle om to måter du kan engasjere deg på for å øve et politisk press på regjeringen som skal fatte en beslutning.

Og derfor, så ønsker jeg først velkommen til episodens første gjest kampanjeleder Anneth Nielsen i Uloba. Velkommen Anneth.

## Anneth Nielsen

Tusen takk, Hans.

## Hans Hjellemo

Hvorfor har vi laget et opprop? For det er liksom første trinn her nå.

## Anneth Nielsen

Du Hans, grunnen til at vi har laget et opprop er jo fordi at det er jo mange av oss - meg, deriblant, som synes det er litt vanskelig og litt utilnærmelig å skrive mitt eget personlige høringssvar som jeg skal sende til regjeringen om noe som selvfølgelig berører livet mitt veldig.

Men det er fortsatt en ganske høy terskel for å skulle ta pennen fatt eller tastaturet fatt og faktisk logge meg inn på regjeringen sin side for å skrive dette skrivet.

Så grunnen til at vi lagde et opprop er jo fordi at det er jo veldig mange som er opptatt av BPA, opptatt av likestilling og opptatt av funksjonshemmedes likestillingskamp som har lyst til å bidra inn og som har lyst til å støtte. Men de vet ikke helt hvordan.

Derfor gjorde vi dette nå da at vi lagde et opprop som gjorde det enkelt å stille seg bak det som dere akkurat har snakket om nå, nemlig de fire funksjonshemmedes eget alternative lovforslag som ligger til grunn for denne dissensen som da er ute.

## Hans Hjellemo

Hva står det i dette oppropet?

## Anneth Nielsen

I oppropet, så der står det jo dette som handler om at vår tid er inne nå. Det er funksjonshemmedes likestillingskamp som står og gjelder nå, og det står noe om helt om grunnprinsippene for hvorfor de fire funksjonshemmede har valgt å gå ut i dissensen og hva grunnelementene er i hva BPA skal være.

Det skal jo være likestillingsverktøy, og det skal være de helt grunnleggende prinsippene i hva BPA etter intensjonen er. Nemlig hvem, hva, hvor og når, at det er hver enkelt som skal bestemme det.

Og i det alternative lovforslaget, så ønsker de også å flytte BPA ut av helselovgivningen, og de ønsker å løfte det opp til et statlig nivå, fordi vi ser jo at det i kommunal forvaltning blir litt vanskelig å få innfridd BPA som et reelt likestillings verktøy.

## Hans Hjellemo

Hva er det egentlig vi ber funksjonshemmede om å gjøre med dette oppropet?

## Anneth Nielsen

Det vi ber om, er jo at man stiller seg bak det oppropet, at det går an å bestille denne dissensen hos Uloba eller det man kan gå inn på Uloba sin side og lese den der. Og da kan man stille seg bak gjennom å bare signere under på dette oppropet som ligger digitalt overalt. Og i tillegg til det så er det jo fint hvis du får assistentene dine til å signere eller foreldrene dine til å signere, eller om du får noen andre til å signere, og du kan gjerne dele i de organisasjonene du tilhører, lokallaget du tilhører. Det som er viktig å si, Hans, er jo det at mange tror at det er en organisasjon som står bak dette oppropet.

Altså det er jo vi som har tatt initiativet til det, men det er jo altså dissensen til de fire funksjonshemmede. Altså, det er Sonja, Tove Linnea, Sverre og Vibeke sin dissens som vi oppfordrer folk til å stille seg bak nettopp fordi det du sa i utgangspunktet. Dette er folk med skoene på som kjenner BPA godt og som vet hva BPA bør og skal være etter intensjonen.

## Hans Hjellemo

Og disse fire av våre representanter, de representerer da bredden av funksjonshemmedes organisasjoner.

## Anneth Nielsen

Det gjør de.

## Hans Hjellemo

Anneth, hvilken måter… Dere har jo så vidt jeg vet utviklet ulike måter funksjonshemmede kan støtte dette oppropet på.

## Anneth Nielsen

Ja, det ene er at man kan gå inn på vår side, eller gå inn på Facebook og finne linken til oppropet der. Der ligger det som en kampanje, rett og slett.

Og så har vi også utarbeidet en egen QR-kode som vil komme rundt på store arenaer rundt omkring i landet. Eller man kan få tilkjent et kort, med QR-kode på eller klistremerker med QR-kode på som man kan bruke for å stille seg bak oppropet. Og vi kommer selvfølgelig til å stå veldig klare til å ta imot signaturer på Stolthetsparaden og under hele Independent Living-festivalen, selvfølgelig.

## Hans Hjellemo

Og hvorfor er det så viktig at vi engasjerer oss og kjenner vår besøkelsestid nå?

## Anneth Nielsen

Jo altså det er jo sånn som i det alternative lovforslaget som Sonja Tobiassen, Sverre Fuglerud, Tove Linnea Brandvik og Vibeke Marøy Melstrøm har laget, der står det faktisk i innledningen til regjeringen, men jeg mener også at det er til oss, her står det at vi har nå en historisk mulighet til å sikre BPA som et reelt likestillingsverktøy. Dette er vårt, funksjonshemmedes, lovforslag som møter kravene i CRPD-konvensjonen.

Så altså alle som mener at grunnleggende menneskerettigheter skal gjelde for funksjonshemmede, bør støtte dette oppropet.

## Mone Celin Skrede

Tusen takk, Hans og Anneth. Oppropet finner dere altså på Uloba.no.

For å komme inn på rett side kan du trykke på bannere som ligger cirka midt på nettsiden vår med teksten «Signer oppropet! Bedre BPA nå.»

Martine Eliasson, du er politisk rådgiver hos oss, og du har vært tett på koblet NOU-arbeidet, altså arbeidet med det forslaget som nå er ute på høring. Velkommen til deg fra hjemmekontoret i Trøndelag!

## Martine Eliasson

Tusen takk for det, det er veldig fint å være på besøk hos dere i dag.

## Mone Celin Skrede

Anneth snakket litt om kampanjen som vi har hatt gå nå, og oppropet som vi vil sende til regjeringen. Men hvorfor tenker du at en skal engasjere seg i dette?

## Martine Eliasson

Ja, det er et veldig godt spørsmål, det er viktig å engasjere seg akkurat nå fordi det er jo, som det er sagt her, en historisk mulighet til å få endre BPA- ordningen sånn at det blir et reelt likestillingsverktøy for oss funksjonshemmede med assistansebehov.

Det er nå vi har sjansen til å løfte opp våre stemmer og si vår mening, hvordan våre liv er og hvordan det er å få BPA i dag.

For hvis vi ikke sier hvordan det er for oss, så får vi ikke endret det sånn at det blir et likestillingsverktøy og et frihetsverktøy som det er ment til vær. Og det er jo oss som har skoene på, altså som har et assistansebehov som vet hvordan det fungerer. Så det er derfor viktig at nettopp vi som bruker våre stemmer til å si våre meninger, liksom at vi får endret sånn at vi klarer å leve livene våre på våre egne premisser og ikke etter hvordan saksbehandlerne i kommunene ønsker å gi oss BPA.

## Mone Celin Skrede

Ja et høringssvar, hva er det og hvilken konsekvens får det?

## Martine Eliasson

Ja, et høringssvar er jo altså en ordning, der du får mulighet til å si din mening og gi ditt synspunkt rundt en sak som i det tilfelle her er BPA-ordningen i Norge, fordi det er den som er på høring. Og da er det regjeringen som stiller spørsmål til personer… innbyggere i det sivile samfunnet og lurer på: Hvordan er den ordningen for dere? Hvordan fungerer det i deres liv? Og da er det vi, når det berører oss, som får muligheten til å si hvordan BPA-ordningen er viktig for våre liv og hvordan den bidrar til at vi får leve livene våre på lik linje med andre borgere i samfunnet.

## Mone Celin Skrede

Så hvis jeg hadde satt meg ned og skrevet ned hvordan BPA-ordningen måtte sett ut for at jeg skulle få mulighet til å leve et helt vanlig likestilt liv, så vil politikerne høre på meg?

## Martine Eliasson

Ja, politikerne er pliktig til å høre på oss når vi gir dem høringssvar, altså når vi sier vår mening rundt en sak, så er regjeringen og politikerne pliktig til å høre på oss, og desto flere da som forteller om det samme, at for meg er det viktig at BPA kommer ut av helse, og vi får en statlig ordning og vi får en BPA-ordning som følger meg fra barndommen og til alderdom og følge meg hele tida, og desto flere vi er som sier det samme, desto mer tyngde får det for politikerne, så derfor er det så viktig at vi får flest mulig til å engasjere seg og sende inn sitt høringssvar, enten gjennom å signere oppropet eller en lage sitt eget høringssvar. For da får du mer tyngde hos politikerne, og da er det mer sannsynlig at vi får gjennomslagskraft og får til endring av BPA-ordninga i Norge, så vi får leve det likestilte livet som vi alltid drømmer om å få.

## Mone Celin Skrede

Og Uloba skal jo også sende inn høringssvar. Vil du kort og superenkelt gjøre greie for hvordan dette høringssvaret skal se ut?

## Martine Eliasson

Vi vil jo si hva dette handler om, at det handler om BPA-ordningen som er på høring og også vil støtte forslaget til de fire funksjonshemmede som satt i utvalget som har tatt ut dissens.

Om at det skal bli et alternativt lovforslag til BPA, altså at BPA blir det likestillingsverktøyet det er ment å være, at det kommer ut av helse- og omsorgslovgivningen og alle som har et assistansebehov har en selvstendig rett til å få dette. Altså om du er barn som går i barnehage, skole eller tar utdanning, om du er i jobb, så har du rett på BPA, og BPA skal følge deg hvor du er på de ulike samfunnsarenaene.

## Mone Celin Skrede

Det er altså to ting du kan gjøre. Det ene er at du kan signere oppropet, og da stiller du deg bak de punktene som er viktigst for de 4 som skreiv dissensen, altså det alternative forslaget til hvordan BPA skal se ut.

Eller så kan du skrive et høringssvar der du detaljert forteller hva du trenger til politikerne som du kan sende det inn via regjeringen sine side.

Men Martine, hvis du skulle skrevet et høringssvar da, hvordan skulle det sett ut?

## Martine Eliasson

Da vil jeg skrive at jeg ønsker å støtte de fire funksjonshemmede sin dissens som at jeg får en helhetlig BPA-ordning som følger meg gjennom livet mitt og som blir en ordning som staten forvalter, og jeg har lyst til å også si hvilke konsekvenser det har for meg i livet mitt, at jeg trenger BPA for å kunne være aktiv på fritiden og for å kunne stå i jobb og kunne være den beste versjonen av meg selv og kunne fylle ut mitt potensiale som et menneske.

Det har jeg lyst til å skrive om i et høringssvar, så politikerne kan forstå det. Fordi jeg har jo opplevd å ikke fått nok BPA-timer for å kunne leve et likestilt liv. Og det er jo ikke fordi at saksbehandlere eller andre ikke har lyst til at jeg skal være likestilt, men at man forstår ikke hva som skal til for at man skal bli en likestilt borger. BPA for meg er jo bindeleddet til min frihet og mitt likestilte liv.

Og da må jeg gi eksempler fra mitt liv, sånn at politikere og andre kan forstå det sånn at de kan forbedre BPA-ordningen og gi alle innbyggere i Norge mulighet til å leve det livet man ønsker og bli den beste versjonen av seg selv.

## Mone Celin Skrede

Men helt konkret da, fordi du jobber jo som politisk rådgiver i Uloba.

Hvordan må BPA se ut for at din hverdag sånn som den er nå skal gå opp?

## Martine Eliasson

Da må BPA se ut sånn at det er lett å si hva man trenger av assistanse for å kunne leve et likestilt liv, og at du da får innvilget de timene som du selv har behov for.

Fordi jeg har ikke lyst til å ha flere assistenter enn det jeg har behov for, så når jeg sier at jeg har behov for, la oss si 20 timer i uka da, for å kunne lage meg den maten jeg trenger, for å kunne komme til aktiviteter og for å gjøre meg klar til å gå på jobb, så er det det jeg trenger for å kunne bli en likestilt borger da.

## Mone Celin Skrede

Og hvis jeg for eksempel skal levere et høringssvar, men ikke så har så lyst til at regjeringen skal kunne spore det jeg skriver tilbake til akkurat meg, kan jeg da levere anonymt?

## Martine Eliasson

Ja, det kan du gjøre. Du trenger ikke å skrive noe navn eller si hvem du er, men bare at si at du er en privatperson som leverer.

## Mone Celin Skrede

Og hva skjer når vi så har levert høringssvaret, kan du si litt om prosessen deretter?

## Martine Eliasson

Ja da får jo regjeringen inn de ulike høringssvarene, og så tar den en vurdering ut ifra det hvordan de skal behandle saken videre.

Og noen ganger så blir det også lagt opp til en muntlig høring der man får mulighet til å si sin mening muntlig til regjeringen.

Og når man har gjort det, så blir den konklusjonen som regjeringen gjør tatt opp til behandling til Stortinget, som fatter et vedtak om hvordan fremtidens BPA skal se ut for norske innbyggere.

## Mone Celin Skrede

Ja, tusen takk, Martine, for at du gir oss en liten innføring i hva et høringssvar er for noe.

## Martine Eliasson

Det var bare hyggelig.

## Mone Celin Skrede

Og tusen takk til vår kampanjeleder, Anneth.

Men du da, Hans? Hvis du skulle skrevet et høringssvar, hva ville du skrevet?

## Hans Hjellemo

Du, da ville jeg først og fremst skrevet at denne rettigheten om BPA må ut av kommune og over til stat i en lov som regulerer BPA helt fritt for helse. For det er det som skaper mye problemer. Det er praktisk assistanse som er det viktigste for å leve aktive liv i jobb, utdanning og fritid, så det ville vært de viktigste punktene mine, og da hadde jeg følt at jeg kunne si at jeg var likestilt, som enhver annen samfunnsborger.

## Mone Celin Skrede

Men da mener vi jo ikke at funksjonshemmede skal ha noe mindre rett på helsehjelp enn noen andre.

## Hans Hjellemo

Nei, for det har vi jo likevel, men vi må selv ta ansvar for å ringe legen eller andre helsepersoner, hvis vi trenger det. Sånn er det jo for alle andre mennesker, så jeg tenker at den assistanseordningen, i hvert fall for meg, så betyr den faktisk først og fremst praktisk bistand, blant annet i forhold til at jeg kommer meg ned i dette studioet hvor vi sitter nå.

## Mone Celin Skrede

Ja, ikke sant. Og da betyr det også at om du ønsker helsehjelpen i ordningen din, så kan du få det. Men det er jo du som skal bestemme det.

## Hans Hjellemo

Det er jeg som skal bestemme, og det er jo hele poenget, og det vil gjøre det veldig mye enklere å behandle BPA-søknader også, for det er ikke enkelt å søke om BPA, for da skal du definere ned til minste prosent hva du trenger hjelp til og, og det er ikke ofte like enkelt, så hvis terskelen kunne bli litt lavere, så blir den det hvis assistansen på en måte først og fremst handler om praktisk assistanse.

Og så får man diskutere helse eller ringe fastlegen sin når det er behov for det.

## Mone Celin Skrede

Ja, kjære Selvsagt-lytter, vi kan informere om at det i opptaksøyeblikket ligger syv høringssvar inne på regjeringens nettside. Vi håper det tallet blir mangedoblet. Fristen for å sende inn innspill til hvordan BPA må bli for å gi deg et helt vanlig liv går ut 1. Juli. Det er bare å hive seg over tastaturet eller be assistenten om å gjøre det, eller rett og slett bare signere oppropet vårt.

## Hans Hjellemo

Er du litt svett i ørene av å høre om opprop, høringssvar og høringer? Det trenger du jo egentlig ikke å være etter denne episoden, men likevel, nå skal vi over på noe helt annet. Vår kollega og leder for Ulobas medieteam, Simen Kjeldsrud, han lurer på hva slags identitet man egentlig har som funksjonshemmet, for det å være funksjonshemmet er jo ikke noen egenskap ved mennesket.

## Simen Kjelsrud

Sønn, sønnesønn, far, samboer, venn, kollega.

Jeg har slekt fra Oslo, Nannestad, Hedmarken.

Jeg har vokst opp i et musikalsk hjem, studerte og jobbet med musikk, men også organisasjoner, ledelse, idrett. Jeg kjører alpint, jeg driver med boksing og fridykking, samtidig som jeg lærer minsten det jeg kan om friluftsliv.

Så lærer han meg også alltid noe nytt. Vi leser tegneserier, bøker og er ellers høyt og lavt.

Jeg har vokst opp som møllersønn, avløser på gård, jeg har jobbet på hovedflyplassen Gardermoen, i Norges idrettsforbund og nå Uloba.

Identitet handler blant annet om hvem vi er, hvilke verdier vi står for og hvor vi hører til.

Å finne sin plass og sin vei her i livet er ikke alltid like lett i et villnis av muligheter.

Det kan være forvirrende iblant, og man kan nærmest føle seg fragmentert: Klarer jeg å være meg selv fullt ut i de ulike rollene jeg lever ut i livet?

Identitet handler om hvilket svar vi selv gir på spørsmålet: «Hvem er jeg?»

Svarene kan peke mot relativt faste størrelser som ytre kjennetegn, familiebakgrunn og etnisitet. Eller det kan handle om mer flytende prosesser, hva man liker eller synes er viktig her i livet, hvilke mål man har eller hvilken gruppe eller flokk man føler tilhørighet til.

Identitet er altså ikke noe absolutt gitt. Det er noe som blir til gjennom våre valg og vår selvfortolkning.

Samtidig så blir identitetsopplevelsen til gjennom det sosiale samspillet. Møtet med et du gir oss selvbevissthet, og den andres respons innbakes i egen selvforståelse. Likevel kan man bli for avhengig av den andres blikk.

Du la kanskje ikke merke til det, men i beskrivelsen av meg selv, så nevnte jeg aldri sykdom, skade, amputasjon eller funksjonsnedsettelse.

Jeg er også født med en sjelden diagnose, og skadene som følge av aktivitetsnivå og en utilgivelig svakhet i deler av skjelettet førte til en amputasjon av hele venstre ben for syv år siden.

Men da jeg var liten, var nok faktisk ikke dette en del av min identitet over hodet.

Ble aldri tatt nevneverdig hensyn til det, og om jeg skulle på ski, så fikk jeg bare gjøre det, og i blant gikk det bra, og i blant knakk jeg noe på grunn av at jeg fikk et slag mot et sarkom som kom fra sykdommen.

Da var jeg jo bare ute med en skade. Hadde knekt noe, måtte kanskje inn på Rikshospitalet og rette opp, men så var det ut igjen.

Når venstre benet, som var hardest rammet, til slutt ikke gjorde nytten sin lenger og måtte amputeres bort, ble plutselig «skaden» mer synlig. Jeg var ikke forberedt på det, men plutselig så nok folk på meg som kanskje litt mer funksjonshemmet?
Det snudde i hvert fall opp ned på bilde av meg selv en periode. Spesielt i rehabiliteringsperioden. Og jeg ble nok kanskje mer opptatt av å ikke bli satt i bås?00:30:55

I Uloba ser man etter den som har den riktige kompetansen og som selv har erfaring som funksjonshemmet.
Og grunnen til det er at jo mer du har kjent dette på kroppen, jo tydeligere blir du i uttrykksmåten din og formidlingen av dette. Du må ha kjent på kroppen den diskrimineringen og barrierene du møter i samfunnet. Det gjør noe med deg som person.

Samtidig skal vi utfordre den klassiske fremstillingen av funksjonshemmede som offer eller helt. Målet er å sette dagsorden og skape oppmerksomhet  både i egen målgruppe, i samfunnet og i media, og bli et sentrum for kunnskapsutvikling og kunnskapspåvirkning,

Tidligere ville jeg kanskje oppfattet dette som noe motstridig? Og hadde du spurt meg for noen år siden om jeg ville være med på Stolthetsparaden, hadde nok det sittet langt inne.

Kanskje på grunn av akkurat det å bli satt i bås, få en merkelapp på meg selv, som jeg ikke identifiserte meg med.

Gradvis har nok denne motvilligheten sluppet taket. Og ikke minst i søkeprosessen til min nåværende stilling i Uloba ble jeg nødt til å reflektere grundigere rundt dette her.

Det som kanskje fikk meg til å snu og tenke: «Ja, pokker, så klart. Jeg skal være med å gå i Stolthetsparaden», var tanken om, altså når vi rabler i vei og med NOU, dissens, CRPD og rettigheter, så snakker vi da om funksjonshemmede, en funksjonsnedsettelse, eller snakker vi da om sjanse for frihet til å kunne være oss selv fullt ut, altså leve vårt liv til det fulleste, uansett hvem vi måtte være.

Nei, det handler ikke om sykdom, skade amputasjon eller funksjonsnedsettelse. Det handler om å stå på mine krav for å leve mitt liv for den jeg er.

## Mone Celin Skrede

Nå har du hørt årets femte episode av Selvsagt.

 Mange har ikke hørt om Selvsagt ennå og vet ikke at podkasten fins. Vil du hjelpe oss å dele, få vennene og kollegaene dine til å lytte og følge Selvsagt, så får de beskjed hver gang vi kommer med nye episode.

Savner du noe? Har du forslag til noe vi bør snakke om i senere episode, eller vil du kommentere noe av det du har hørt? Da sender du oss en epost til selvsagt@uloba.no.

I denne episoden har du hørt Hans Hjellemo, Helge Olav Haneseth Ramstad, Anneth Nielsen, Martine Eliasson og Simen Kjelsrud. Jeg heter Mone Celin Skrede.

Vi høres!